
Onestea klima aldaketaren ondorioen aurrean Arabako nekazaritza sektorearen egokitzapena, erresilientzia eta jasangarritasuna indartzeko laguntzen oinarri arautzaileak.
Klima aldaketa jada ez da aparteko fenomenoa, egiturazko faktore bihurtu baita, Arabako Lurralde Historikoko nekazaritza jarduera baldintzatzen duena.
Azken urteotan, kanpoko fenomenoak maizago eta intentsitate handiagoz gertatu dira, hala nola lehorte luzeak, laboreetarako uraren erabilgarritasunari eragiten diotenak; beroaldiak, jarduera fisiologikoa moteltzen dutenak eta, are gehiago, geldiarazten dutenak; izotz berantiarrak, loraldia edo fruituen aletzea eragozten dutenak; ekaitz biziak, txingor edo meteoro aldiekin, laboreak kaltetzen dituzten haize gogorrekin batera.
Fenomeno horiek guztiek eragina dute nekazaritza ustiategien bideragarritasunean, nabarmen eragiten baitiote ekoizpenari, eta areagotu egiten baitira fenomeno horiek oro har lehengaien merkatuetan eragiten dituzten merkataritza gorabeheren mende dauden nekazaritza ekoizpenen ohiko aldakortasunak.
Nekazaritza sektorea da, ziurrenik, baldintza klimatikoen mende dagoen sektore ekonomiko nagusia; izan ere, nekazaritza ekoizpenak ezin dira beste lekuz aldatu, aldatu ezin diren ziklo biologikoak dituzte, eta meteorologiaren ondorioek eragin zuzena dute ustiategien bideragarritasun ekonomikoan.
Nekazaritza jarduera funtsezko sektorea da Arabako Lurralde Historikorako, elikagaien ekoizpenaren, elikagaien segurtasunaren eta landa garapenaren oinarria baita, lurraldearen kudeaketan eragile aktiboa dela ahaztu gabe.
Horregatik guztiagatik, Arabako Foru Aldundiak neurriak hartzea eta lehenbailehen aplikatzea erabaki du, Arabako lehen sektoreari egokitzapena eta erresilientzia hobetzen laguntzeko, klima aldaketak haren ekoizpenetan eta maneiuetan dituen ondorioen aurrean. Horretarako, zenbait laguntza diseinatu dira, norabide horretan jarduerak sustatzeko, azken helburua Arabako nekazaritza ustiategien jasangarritasuna hobetzea izanik.
Euskal Autonomia Erkidegoko erakunde komunen eta lurralde historikoetako foru organoen arteko harremanei buruzko azaroaren 25eko 27/1983 Legearen 7.b) artikuluaren 1. eta 2. apartatuetan xedatutakoaren arabera, lurralde historikoetako foru organoei dagokie erakunde komunek nekazaritza-erreformaren eta -garapenaren arloan eta animalien ekoizpenaren eta osasunaren arloan emandako arauak garatzea eta betearaztea, eta, Arabako Foru Aldundiko Sailak 2023-2027 legegintzaldirako zehazten dituen Diputatu Nagusiaren ekainaren 30eko 152/2023 Foru Dekretuaren arabera (Diputatu Nagusiaren ekainaren 28ko 78/2024 Foru Dekretuak aldatua), Nekazaritza Sailari dagozkio nekazaritzaren, abeltzaintzaren, nekazaritza garapenaren eta esperimentazioaren arloko eskumenak.
Arabako Foru Aldundiak, zerbitzu teknikoen bidez, eskarmentua duten langileak ditu, bai eta behar beste baliabide ere, laboreei eta abeltzaintzako ustiategiei buruzko informazio-, prestakuntza- eta prospekzio-lanak egiteko. Zerbitzu horiek izango dute dekretu honen edukia garatzeko eskabideei, instrukzioari eta behar diren zeregin guztiei buruzko irizpena emateko eskumena. 
Foru dekretu hau izapidetzean kontuan eduki dira Administrazio Publikoen Administrazio Prozedura Erkidearen urriaren 1eko 39/2015 Legeak xedatzen dituen eta Arabako Foru Aldundiaren Xedapen Orokorrak egiteko Prozedura onesten duen otsailaren 28ko 6/2023 Foru Dekretuaren 3. artikuluan jasotako erregulazio onaren printzipioak. Horrela, adierazitako aurrekarietan ondo justifikatu da arloa berriz arautu beharra. Gainera, arau jarduketa proportzionatua izango da. Dekretua idaztean, kontuan hartu dira Arabako Emakumeen eta Gizonen Berdintasunerako V. Foru Planaren (2022-2026) inspirazio iturri diren emakumeen eta gizonen arteko berdintasun printzipioak, bai eta Emakumeen eta gizonen berdintasunerako eta emakumeen aurkako indarkeria matxistarik gabe bizitzeko Legearen testu bategina onesten duen martxoaren 16ko 1/2023 Legegintza Dekretuaren edukia eta Emakume Nekazarien Estatutuaren urriaren 15eko 8/2015 Legea ere. Kontuan hartu dira, halaber, Arabako Foru Aldundiko Berdintasun Zerbitzuak horri buruz egindako txostenean jasotako oharrak. Halaber, segurtasun juridikoaren printzipioa bermatzen da, nahikoa justifikatuta gelditzen delako ordenamendu juridikoan sartzen dela eta hura ematen duen organoa gaituta dagoela. Gardentasun printzipioari dagokionez, ez da urratu, entzunaldiko eta jendaurreko izapideak bete direlako legez ezarritako epeetan. Efizientzia printzipioaz denaz bezainbatean, proposatzen den arauketak, bere izaera dela eta, ez dakar administrazio karga osagarririk edo alferrikakorik herritar guztientzat, ez eta baliabide publikoen kontsumo handiagorik ere. Sinpletasun eta ulergarritasun printzipioei dagokienez, proposatutako testua modu egituratuan idatzi da, hizkuntza argia eta ulergarria erabiliz.
Dekretu honetan araututako laguntzak estatu laguntzen arloan aplikagarria den Europar Batasuneko araudiaren mende egongo dira, laguntza lerro bakoitzaren izaeraren eta ezaugarrien arabera.
Deialdietan zehaztuko da estatu laguntzen zer araubide aplikatuko den, eta Europar Batasuneko kasuan kasuko araudiak eskatzen dituen baldintzak, intentsitateak, zenbatekoak eta gainerako betekizunak ezarriko dira.
Zehazki, laguntzek honako hauetan ezarritako minimis araubidea baliatu ahal izango dute: Batzordearen 2013ko abenduaren 18ko 1408/2013 (EB) Erregelamendua, Europar Batasunaren Funtzionamenduari buruzko Tratatuaren 107. eta 108. artikuluak nekazaritza sektoreko minimis laguntzei aplikatzeari buruzkoa, indarrean dagoen idazketan; edo, horretarako ezarritako baldintzak betetzen direnean, Batzordearen 2022ko abenduaren 14ko 2022/2472 (EB) Erregelamendua, nekazaritza- eta basogintza-sektoreetan eta landa eremuetan barne merkatuarekin bateragarriak diren zenbait laguntza kategoria adierazten dituena, Europar Batasunaren Funtzionamenduari buruzko Tratatuaren 107. eta 108. artikuluak aplikatuz.
Nolanahi ere, laguntzak kasuan kasuko deialdiaren xede den Estatuko laguntzen araubidean ezarritako baldintza, muga, metatze arau eta gainerako betekizunen mende egongo dira.
Etorkizunean Europar Batasuneko araudi berri bat onesten bada, helburu eta eremu material berean aplikatu beharreko laguntza araubide bat ezartzen duena, Arabako Foru Aldundiak dekretu honetan araututako laguntzak une horretan indarrean dagoen Europar Batasuneko esparrura bildu ahal izango ditu, betiere esparru horrek ezartzen dituen baldintzak eta mugak betetzen badira.
Laguntza lerro hau ez dago jasota Foru Gobernu Kontseiluaren abenduaren 28ko 872/2022 Erabakiaren bidez onetsitako Dirulaguntzen Plan Estrategikoan (urtarrilaren 7ko 5/2025 Erabakiaren bidez aldatua); beraz, bidezkoa da haren eranskina aldatzea.
Nahitaezko txostenak ikusi dira, eta Nekazaritza Saileko foru diputatuak proposaturik eta Foru Gobernu Kontseiluak gaur egindako bilkuran gaia aztertu ondoren, hauxe
XEDATZEN DUT
Lehenengoa. Onestea klima aldaketaren ondorioen aurrean Arabako nekazaritza sektorearen egokitzapena, erresilientzia eta jasangarritasuna indartzeko laguntzen oinarri arautzaileak, eranskineko xedapenen arabera.
Bigarrena. Nekazaritza Saileko titularrari ahalmena ematea foru dekretu hau garatzeko eta aplikatzeko behar diren xedapen guztiak eman ditzan.
Hirugarrena. Kasuan kasuko deialdietan berariaz zehaztuko da Estatuko laguntzen zer araubide aplikatuko den. Laguntzek honako hauetan ezarritako minimis araubidea baliatu ahal izango dute: Batzordearen 2013ko abenduaren 18ko 1408/2013 (EB) Erregelamendua, Europar Batasunaren Funtzionamenduari buruzko Tratatuaren 107. eta 108. artikuluak nekazaritza sektoreko minimis laguntzei aplikatzeari buruzkoa, indarrean dagoen idazketan; edo, horretarako ezarritako baldintzak betetzen direnean, Batzordearen 2022ko abenduaren 14ko 2022/2472 (EB) Erregelamendua, nekazaritza- eta basogintza-sektoreetan eta landa eremuetan barne merkatuarekin bateragarriak diren zenbait laguntza kategoria adierazten dituena, Europar Batasunaren Funtzionamenduari buruzko Tratatuaren 107. eta 108. artikuluak aplikatuz.
Nolanahi ere, laguntzek kasuan kasuko deialdiaren xede den Estatuko laguntzen araubidean ezarritako baldintza, muga, intentsitate, metatze arau eta gainerako betekizunak bete beharko dituzte.
Laugarrena. Aldatzea Foru Gobernu Kontseiluaren abenduaren 28ko 872/2022 Erabakiaren bidez onetsitako Dirulaguntzen Plan Estrategikoaren III. eranskina (urtarrilaren 7ko 5/2025 Erabakiaren bidez aldatua).
Azken xedapena. - Foru dekretu hau ALHAOn argitaratu eta hurrengo egunean sartuko da indarrean.

ERANSKINA
1. artikulua.- Xedea
1.1 . Foru dekretu honen xedea da ezartzea klima aldaketaren ondorioen aurrean Arabako nekazaritza sektorearen egokitzapena, erresilientzia eta jasangarritasuna indartzeko laguntzen oinarri arautzaileak Arabako Lurralde Historikoaren eremuan.
1.2 . Laguntza lerro horiek Arabako nekazaritza sektorearen egokitzapena, erresilientzia eta jasangarritasuna indartzera bideratuta daude, honako ildo estrategiko hauen barruan:
a) Klima aldaketaren ondoriozko gertaera klimatologiko kaltegarrien aurrean Arabako nekazaritza sektorearen lehiakortasuna babestea.
b) Arabako nekazaritza ustiategien erresilientzia hobetzea klima aldaketaren eta horrek nekazaritzako eta abeltzaintzako ekoizpenetan dituen ondorioen aurrean.
1.3. Egoerak hala justifikatzen duenean, Nekazaritza Sailak onetsitako deialdi baten bidez, foru dekretu honen babesean aktibatuko diren laguntza lerroak ezarriko dira.
Deialdi bakoitzean honako hauek zehaztuko dira, gutxienez:
a) 2. artikuluan aurreikusitakoen artean deitutako laguntza lerroak, eta, hala badagokio, horietako bakoitzaren barruan jasotako neurri espezifikoak.
b) Eskaerak aurkezteko epea, modua eta lekua.
c) Deialdia finantzatzeko aurrekontu kredituak, eta aurrekontu partidak, urtekoak eta, halakorik bada, konpromiso kredituak.
d) Onuradunen betekizun espezifikoak, laguntzaren xede diren labore motak, ekoizpenak, ekoizpen orientazioak edo abeltzaintza espezieak, eta, hala badagokio, azalera, animalia kopurua, azienda unitateak edo laguntza zehazteko ezartzen diren beste parametro edo ekoizpen unitate batzuk, bai eta ustiategi eta/edo onuradun bakoitzeko gutxieneko eta gehieneko atalaseak ere. 
e) Primen, moduluen edo laguntzen zenbateko unitarioen zenbatekoa. Inbertsioetarako laguntzetan, laguntzaren intentsitatea edo aplikatu beharreko ehunekoa zehaztuko da, bai eta, hala badagokio, diruz lagundu daitekeen inbertsioaren gehieneko eta gutxieneko zenbatekoak eta laguntzaren gehieneko zenbatekoa ere.
f) Azalerek, laboreek, ekoizpenek, animaliek edo ustiategiek dirulaguntza jasotzeko bete behar dituzten betekizun eta ezaugarri espezifikoak.
g) Jarduketak edo inbertsioak egitea aurreikusten duten laguntza lerroetan, diruz lagundu daitezkeen jarduketak, inbertsioak eta gastuak zehaztea; bete behar dituzten betekizun eta baldintza espezifikoak; gastuak hautatzeko epea eta horiek gauzatzeko epea.
h) Eskaerarekin batera aurkeztu behar diren agiriak, foru dekretu honetan ezarritakoa osatzea beharrezkoa bada.
i) Laguntzaren justifikazioa eska daitekeenean, justifikatzeko epea eta modua, bai eta aurkeztu beharreko justifikazio dokumentazioa ere.
j) Dagokion deialdia aplikatzeko behar den beste edozein betekizun, baldintza edo zehaztapen, foru dekretu honetan ezarritako esparruaren barruan.
1.4. Laguntzak lehia bidez emango dira. Hala eta guztiz ere, laguntza hauen xedea kontuan hartuta, ez da balioespen irizpiderik ezarri, eta hainbanaketa egin beharko da, baldin eta baldintzak betetzen dituzten eskatzaile guztiei ezarritako moduluen araberako gehieneko kopurua emateko behar besteko kreditu erreserbarik ez balego.
2. artikulua.- Klima aldaketaren ondorioen aurrean Arabako nekazaritza sektorearen egokitzapena, erresilientzia eta jasangarritasuna indartzeko laguntzen programaren laguntza lerroak.
Oinarri hauek definitzen dituzte klima aldaketaren ondorioen aurrean Arabako nekazaritza sektorearen egokitzapena, erresilientzia eta jasangarritasuna indartzeko laguntza lerroak. 
Deialdietan, lerro bakoitzean jaso beharreko neurri espezifikoak eta balorazio sistema zehaztuko dira, eta dagozkion hautaketa baldintzak eta irizpideak ezarriko dira.
Oinarri hauetan identifikatutako jardunbideak dekretu honen xedearekin bat datozen beste batzuekin osatu ahal izango dira, eta urteko deialdi bakoitzean zehaztu beharko dira, hala iritziz gero. 
2.1 LEHIAKORTASUNA ZAINTZEKO LERROA, KLIMA ALDAKETAK ERAGINDAKO GERTAERA KALTEGARRIEN AURREAN 
Lerro honen xedea da aparteko laguntza neurriak ezartzea klima aldaketak eragindako gertaera klimatologikoetan edo aurreikusi ezin diren eta Arabako Lurralde Historikoko nekazaritza- eta abeltzaintza-sektorean eragin larriak eragiten dituzten kanpoko beste faktore batzuetan. 
Kontuan hartu beharreko gertaerak deialdi bidez ezarriko dira, eta Nekazaritza Saileko zerbitzuen txosten baten bidez justifikatuko dira.
2.2. ARABAKO NEKAZARITZA USTIATEGIEN ERRESILIENTZIA HOBETZEKO LERROA, KLIMA ALDAKETAREN ETA HORREK NEKAZARITZAKO ETA ABELTZAINTZAKO EKOIZPENETAN DITUEN ONDORIOEN AURREAN.
Lerro honen helburua izango da Arabako Lurralde Historikoko nekazaritza- eta abeltzaintza-ustiategietan inbertsioak egiten laguntzea, klima aldaketaren aurrean egokitzeko eta erresilientziarako gaitasuna hobetzeko eta ondorioen aurrean duten zaurgarritasuna murrizteko.
Inbertsioek lagundu beharko dute baldintza klimatiko txarrek ustiategien eta haien ekoizpenen gainean eragin ditzaketen ondorioak prebenitzen, murrizten edo arintzen, haien jasangarritasuna eta bideragarritasuna ahalbidetuz, bai eta haien egiturak, instalazioak, ekipamenduak eta ekoizpen sistemak klima aldaketaren ondoriozko baldintza berrietara hobeto egokitzen ere.
3. artikulua.- Foru dekretu honetako laguntzak eskatzeko betekizunak.
Honako baldintza orokor hauek eta hurrengo artikuluetan neurri bakoitzerako zehaztutako baldintza espezifikoak betetzen dituzten pertsona fisikoak eta juridikoak izan daitezke laguntza hauen onuradunak:
1. Pertsona fisikoak:
a) Arabako Lurralde Historikoko Nekazaritzako Ustiategien Erregistroan inskribatutako nekazaritza ustiategi baten titularra izatea, dekretu honen 2.1 eta 2.2 artikuluetan jasotako neurrietarako. 
b) Zerga betebeharrak eta Gizarte Segurantzarekikoak egunean izan behar dira.
c) Egunean izan behar dira Arabako Foru Aldundiaren Nekazaritza Sailak izapidetutako dirulaguntza itzulketen edo zehapen prozeduren ondoriozko betebeharrak.
d) Ezin da izan administrazio zehapenik, ez penalik sexu diskriminazioagatik, Emakumeen eta gizonen berdintasunerako eta emakumeen aurkako indarkeria matxistarik gabe bizitzeko legearen testu bategina onartzen duen martxoaren 16ko 1/2023 Legegintzako Dekretuaren 2. artikuluaren arabera.
e) Eskaera egin behar da, dekretu honetan eta kasuan kasuko deialdian ezartzen den bezala.
f) Deialdi bakoitzean, betekizun espezifikoak ezarri ahal izango zaizkie onuradunei (nagusiki nekazaria izatea, nekazari profesionala, nekazari aktiboa, etab.). 
2. Pertsona juridikoak edo ustiategi elkartuak:
Sozietate zibilen, titulartasun partekatuen eta ondasun erkidegoen gisako ustiategi elkartuak edo bestelako pertsona juridikoak:
a) Eskatzaileak 3.1 artikuluan pertsona fisikoei ezarritako baldintzak bete beharko ditu.
Sozietate zibila, titulartasun partekatua edo ondasun erkidegoa izanez gero, kide guztiek bete beharko dute 3.1.b) artikuluan ezarritako baldintza.
b) Nortasun juridikorik gabeko erakundeek ezin dute era honetako laguntzarik jaso. Salbuespena jaraunspen erkidegoak dira, baldin eta ituna egin bada sei urtean gutxienez indibisio egoeran izateko, eta sozietate zibilak eta ondasun erkidegoak, baldin eta azken horiek eskritura publiko bidez eratuta badaude.
c) Foru dekretu honen ondorioetarako, urriaren 4ko 35/2011 Legean xedatutakoarekin bat etorriz, sozietate zibilen tratamendu bera edukiko dute titulartasun partekatua duten nekazaritzako ustiategiek, baina ez dute bete beharko eskritura publiko bidez eratuta egoteko baldintza.
4. artikulua.- Laguntza eskaerak.
4.1. Eskaerekin batera, hurrengo artikuluan adierazten den dokumentazioa aurkeztu beharko da.
4.2. Eskaera bertan behera uztea
Eskatzaileak eskaera osorik edo partzialki erretiratu ahal izango du organo eskudunari zuzendutako idazki baten bidez, baldin eta aldez aurretik jakinarazi ez bazaio kendu nahi den eskaeraren zatiari eragiten dioten ez-betetzeak daudela, edo lekuan bertan egin beharreko kontrola egin ez bada.
Era berean, ezin izango da kendu egindako kontrol batek ez-betetze bat dagoela agerian utzi duen eskaeraren zatia.
4.3. Errore nabarmenak zuzentzea
Aurkeztutako eskabideak eta dokumentazioa interesdunak eskatuta edo ofizioz zuzendu ahal izango dira, baldin eta errore nabarmenak badituzte eta Nekazaritza Sailak horrelakotzat har baditzake kasuaren inguruabarren balorazio orokor batetik abiatuta.
Zuzenketa egiteko, eskabidea bera, espedienteko dokumentazioa edo Administrazioak eskura dituen beste datu objektibo batzuk aztertu beharko dira, eta eskatzaileak fede onez jokatu beharko du.
Ageriko erroreen zuzenketa ezingo da erabili eskaeraren edukia funtsean aldatzeko, ez eta, aurkezteko epea amaitu ondoren, jarduketa berriak, azalerak, animaliak edo hasieran eskatu ez diren beste elementu batzuk gehitzeko ere.
4.4. Nolanahi ere, laguntza lerro bakoitzaren izaera edo helburu espezifikoak direla eta, prozedura berezitasunak ezarri ahal izango dituzte deialdiek.
5. artikulua.- Eskaeraren dokumentazioa.
Honako hauek izango dira foru dekretu honetan araututako laguntzetarako aurkeztu beharreko agiriak, nahiz eta eskaera behar bezala zehazteko agiri osagarriak ere eska daitekeen:
5.1. Oro har
a) Inprimaki normalizatua, behar bezala beteta eta sinatuta.
Inprimaki horrek erantzukizunpeko adierazpen bat izango du, eta bertan honako hauek adierazi behar ditu eskatzaileak:
· Laguntza emateko baldintzen berri duela.

· Ez duela jaso dirulaguntza edo laguntza publikoak eskuratzea eragozten duen administrazio zehapenik, ez zehapen penalik, eta ez daukala ezarrita horretarako desgaitzen duen inolako legezko debekurik, sexu bereizkeriagatik ezarritako debekuak barne, Emakumeen eta gizonen berdintasunerako eta emakumeen aurkako indarkeria matxistarik gabe bizitzeko Legearen testu bategina onesten duen martxoaren 16ko 1/2023 Legegintzako Dekretuan xedatutakoari jarraikiz.

b) Zerga betebeharrak eta Gizarte Segurantzarekikoak egunean dituela frogatzen duten ziurtagiriak.
Ziurtagiri horiek ez dira eskatuko eskatzaileak berariaz baimentzen badu Nekazaritza Sailak administrazio publikoen artean informazioa trukatzeko sistemen bidez zuzenean lortzea.
Eskatzailea sozietate zibila, ondasun erkidegoa edo titularkidetasuna duen ustiategia bada, nekazaritza ustiategia osatzen duten kide edo titularkide guztien ziurtagiriak aurkeztu beharko dira —edo, bestela, haiek kontsultatzeko baimena—.
c) Behar izanez gero, erantzukizunpeko adierazpena, enpresak uneko zerga ekitaldian eta aurreko bietan lortutako minimis laguntzak jasotzen dituena, honako hauek zehaztuta: emailea, emate data, lege oinarria/erregelamendua eta Dirulaguntzen Estatuko Baseko zenbatekoa.
Horrez gain, Administrazio honi baimena eman ahal izango zaio datuak Dirulaguntzen Datu Base Nazionalean (BDNS) edo gaitutako beste erregistro batzuetan ofizioz egiaztatzeko, eta minimis laguntzen BDNS ziurtagiria eskatu ahal izango da.
d) Erantzukizunpeko adierazpena, aurkeztutako datuak egiazkoak direla eta aurkeztutako kopiak jatorrizko dokumentuekin bat datozela adierazten duena. 
5.2. Deialdi bakoitzaren dokumentazio espezifikoa.
Aurreko apartatuetan xedatutakoa alde batera utzi gabe, lerro edo neurri jakin batzuetarako dokumentazio gehigarri espezifikoak aurkezteko betebeharra ezarri ahal izango du urteko deialdi bakoitzak, diruz lagundutako jarduketaren izaeraren arabera.
Dokumentazio horrek honako hauek izan ditzake, besteak beste: fakturak, ordainagiriak, ziurtagiri teknikoak, txostenak edo diruz lagundutako jarduketa behar bezala gauzatu dela edo eskatutako baldintzak betetzen direla egiaztatzen duen beste edozein dokumentu.
5.3. Erregistro dokumentazioa eta autorizazioak.
Eratze estatutuei eta haien aldaketei eta beharrezko administrazio autorizazioei dagokienez, Nekazaritza Ustiategien Erregistroan aurkeztutakoa hartuko da kontuan, eta eskatzailearen ardura izango da informazio hori eguneratuta egotea.
5.4. Dokumentazio osagarria.
Arabako Foru Aldundiak eskubidea dauka eskaera era egokian baloratzeko edo ezarritako baldintzak betetzen direla egiaztatzeko beharrezkotzat jotzen duen dokumentazio oro eskatzeko eskatzaileei.
5.5. Akatsak zuzentzea.
Eskaerek akatsak badituzte edo datuak falta badira, instrukzio organoak hamar egun balioduneko epea emango die interesdunei, larunbatak kanpo utzita, akatsak zuzentzeko edo eskatutako agiriak aurkezteko, errekerimendua jakinarazi eta hurrengo egunetik aurrera. Halaber, ohartaraziko die ezen, hala egin ezean, eskaeran atzera egin dutela ulertuko dela, Administrazio Publikoen Administrazio Prozedura Erkidearen urriaren 1eko 39/2015 Legearen 68.1 artikuluan xedatutakoaren arabera.
6. artikulua.- Kontrolak.
Nekazaritza Sailak bidezko administrazio kontrolak eta bertatik bertarako kontrolak egingo ditu, behar izanez gero, onuradunek foru dekretu honetan eta beronen garapen arauetan ezarritako baldintzak betetzen dituzten egiaztatzeko.
Onuradunak onartu egin beharko ditu Arabako Foru Aldundiak agintzen dituen ustiategiaren ikuskapen bisita guztiak, eta laguntzaren gainean eskatzen dion informazio guztia eman beharko dio.
7. artikulua.- Zehapenak betekizunak eta beste konpromiso edo betebehar batzuk ez betetzeagatik.
Dekretu honetan eta dagokion deialdian ezarritako betekizunak, baldintzak eta betebeharrak betetzen ez badira, laguntza ukatu egingo da, kobratzeko eskubidea guztiz edo partzialki galduko da edo, laguntza ordaindu bada, jasotako zenbatekoak osorik edo partzialki itzuli beharko dira, eska daitezkeen interesekin batera, dirulaguntzak arautzen dituen araudiaren arabera.
Ez-betetzeak jarduketa, inbertsio, azalera, animalia edo laguntzaren xede diren beste elementu batzuei bakarrik eragiten badie eta haien ondorioak indibidualizatu badaitezke, ez-betetzearen ondorioak eragindako zatira mugatuko dira, betiere laguntzaren helburua eta laguntza emateko eskatutako betekizunak betetzen jarraitzen bada.  
Aurrekoa gorabehera, erantzukizunak eta, hala badagokio, zehapenak ezarri ahal izango dira dirulaguntzen arloan aplikatu beharreko araudiaren arabera.
8. artikulua.- Inguruabar artifizialak sortzea.
Agerian geratzen bada onuradun batek artifizialki sortu dituela laguntza bat emateko eskatzen diren baldintzak betetzeko inguruabarrak, kasuan kasuko neurriaren helburuen aurkako abantaila bat lortzeko, ez du jasoko inguruabar horien arabera jaso behar lukeen laguntza, eta jasotako zenbatekoak itzuli beharko ditu, bidezko interesak gehituta.
9. artikulua.- Laguntzen kalkulua eta zenbatekoa.
9.1. Laguntzen zenbatekoa laguntza lerroaren eta diruz lagundu daitezkeen jarduketen izaeraren arabera zehaztuko da, dagokion deialdian ezartzen diren irizpide, modulu, intentsitate eta mugak betez, eta dekretu honetan eta aplikatu beharreko Europar Batasuneko araudian aurreikusitako mugen barruan.
9.2. Klima aldaketak nekazaritza- eta abeltzaintza-ekoizpenetan dituen ondorioak arintzeko laguntza lerroa.
Lerro honetako laguntzak prima bat ordaintzeko izan daitezke. Prima hori dagokion deialdiak babestutako laboreen azaleraren edo abeltzaintza espezieetako animalien kopuruaren arabera kalkulatuko da.
Deialdian honako hauek zehaztuko dira: laguntzaren xede diren laboreak, ekoizpen orientazioak edo abeltzaintza espezieak, hektareako edo animalia edo abeltzaintza unitate bakoitzeko primaren zenbatekoa, eta onuradun bakoitzeko laguntzaren gehieneko mugak.
Diruz lagundu daitekeen azalera edo abere errolda zehazteko, NPEren Eskaera Bakarrean, dagozkion administrazio erregistroetan edo deialdian zehazten diren beste iturri ofizial batzuetan dauden datuak hartuko dira kontuan, deialdian ezartzen den data edo aldiari dagokionez.
9.3. Nekazaritza ustiategiak klima aldaketaren aurrean egokitzeko eta haien erresilientzia hobetzeko inbertsioetarako laguntza lerroa.
Lerro honi dagozkion laguntzak dagokion deialdian zehazten diren diruz lagun daitezkeen inbertsioak eta gastuak osorik edo partzialki finantzatzeko dirulaguntza izango dira.
Laguntzaren zenbatekoa kalkulatzeko, deialdiak ezarritako laguntzaren intentsitatea edo ehunekoa aplikatuko zaio diruz lagundu daitekeen inbertsioaren edo gastuaren zenbatekoari, dekretu honetan, dagokion deialdian eta aplikatu beharreko Europar Batasuneko araudian ezarritako gehieneko zenbatekoak eta intentsitateak gainditu gabe.
Deialdietan, diruz lagundu daitekeen inbertsioaren gehieneko eta gutxieneko zenbatekoak, ustiategi edo onuradun bakoitzeko laguntzaren gehieneko zenbatekoak eta laguntza intentsitate desberdinak ezarri ahal izango dira, ustiategiaren ezaugarriekin, inbertsioaren izaerarekin edo klima aldaketaren aurrean egokitzeko eta erresilientziarako egiten duen ekarpenarekin lotutako irizpide objektiboen arabera.
10. artikulua.- Izapidetzea
10.1. Eskabideak aurkezteko epea amaitu ondoren, Nekazaritza Saileko dagokion zerbitzuak bideratuko ditu espedienteak, deialdi bakoitzean zehaztutako ildoen arabera. 
10.2. Espedientea izapidetzen den bitartean, organo kudeatzaileak ebazpen proposamena egiteko behar diren datuak zehazteko eta egiaztatzeko behar dituen argibide eta agiri gehigarri guztiak eskatu ahal izango dizkio eskatzaileari. Interesdun batek ez badu ezer egiten izapide hori betetzeko, Administrazio Publikoen Administrazio Prozedura Erkidearen urriaren 1eko 39/2015 Legearen 73. artikuluan xedatzen dena aplikatuko da.
10.3. Laguntzak lehia prozeduraren bidez emango dira, dagoen kreditua dela muga. Eman beharreko laguntzen guztirako zenbatekoa laguntzetarako ezarritako gehieneko zenbatekoa baino gehiago bada, zenbateko hori oinarri hauen arabera laguntza jasotzeko eskubidea duten onuradunen artean hainbanatuko da, eta horretarako behar diren zenbateko murrizketak egingo dira.
10.4. Laguntza horiek balioetsiko dituen kide anitzeko organoa honako pertsona hauek edo, beharrezkoa balitz, haien ordezkoek osatuko dute:
- Kasuan kasuko zerbitzuaren burua edo hark eskuordetzen duen pertsona.
- Kasuan kasuko zerbitzuko teknikari bat.
- Nekazaritzako Idazkaritza Teknikoko Zerbitzuaren burua edo hark eskuordetzen duen pertsona.
Kide anitzeko balorazio organoak, foru dekretu honetan aurreikusi gabeko kasu eta egoeretan, aplikatu beharreko araudiaren arabera ebatziko ditu interpretazio gorabeherak. 
10.5 Betebeharrak egiaztatzeko, laguntza behar bezala ebazteko beharrezkotzat jotzen den dokumentazio eta/edo informazio osagarri guztia eskatuko diete onuradun izan daitezkeenei Nekazaritza Saileko zerbitzu eskudunek.
11. artikulua.- Ebazpena eta jakinarazpena.
11.1. Kide anitzeko balorazio organoak proposamena eginda, eskumena daukan foru organoak ebatziko ditu espedienteak, indarreko araudiaren arabera. Ebazpenak administrazio bidea amaituko du, eta haren aurka administrazioarekiko auzi errekurtsoa jarri ahal izango da Euskal Autonomia Erkidegoko Justizia Auzitegi Nagusian, errekurtso horretarako arauei jarraikiz. Aukerako berraztertzeko errekurtsoa ere jarri ahal izango da.
11.2. Administrazio Publikoen Administrazio Prozedura Erkidearen urriaren 1eko 39/2015 Legeak 21. artikuluan xedatutakoaren ondorioetarako, gehienez sei hilabeteko epea izango da prozeduraren ebazpena eman eta jakinarazteko, eskabideak aurkezteko epea bukatzen denetik aurrera. Epe horretan esanbidezko ebazpena ematen eta jakinarazten ez bada, administrazioaren isiltasunak eskaera ezesten duela ulertuko da, Arabako Lurralde Historikoko Dirulaguntzei buruzko urriaren 19ko 11/2016 Foru Arauak 23.5 artikuluan xedatzen duenaren arabera.
11.3. Laguntzak emateko ebazpenek espediente bakoitzean ezarriko dute zein izango den laguntzaren zenbatekoa. Laguntza murriztu edo txikitzen bada edo ebazpena ezezkoa bada, arrazoia eta ehunekoa zehaztu beharko dira.
11.4. Laguntzaren ebazpena banan-banan jakinaraziko da eta aurreko atalean adierazitako informazioa emango da bertan. 
12. artikulua.- Laguntzak ordaintzea
Nekazaritza Sailak laguntzak ordainduko ditu foru dekretu honetan eta dagokion deialdian ezarritako betekizunak eta baldintzak betetzen direla egiaztatzeko beharrezkoak diren egiaztapen eta administrazio kontrolak, eta, hala badagokio, lekuan bertan egin beharrekoak egin ondoren.
Dirulaguntza jaso dezakeen jarduera, inbertsioa edo gastua aldez aurretik justifikatu behar den lerro edo jarduketetan, ordainketak egiteko, dagokion deialdian eskatutako justifikazio dokumentuak aurkeztu beharko dira ezarritako epean eta moduan, eta, hala dagokionean, baita ordainketa fakturak eta ordainagiriak ere.
Era berean, ordainketa egin aurretik, onuradunak zerga betebeharrak eta Gizarte Segurantzarekikoak egunean dituela egiaztatuko da, bai eta, aplikatu beharreko araudiaren arabera, dirulaguntza ordaintzea eragozten duen beste inguruabarrik ez dagoela ere.
Egiaztapen- edo kontrol-jarduketen ondorioz, ordainketa egin ondoren egiaztatzen bada onuradunak ez zituela osorik edo partzialki betetzen laguntza jasotzeko eskatutako betekizunak, laguntzaren zenbatekoa zehazteko kontuan hartutako datuak edo inguruabarrak ez zirela zuzenak edo aplikatzekoa den araudian jasotako beste edozein itzulketa kausa gertatu dela, dagokion zenbatekoa itzultzeko prozedurari ekingo zaio, eska daitezkeen interesekin batera.
13. artikulua.- Onuradunen betebeharrak.
Foru dekretu honetan arautzen diren laguntzen onuradunek honako betebehar hauek izango dituzte:
13.1. Bai Arabako Foru Aldundiko Nekazaritza Sailari, bai Ogasun, Finantza eta Aurrekontu Sailari, bai Kontuen Euskal Epaitegiari beren eginkizunak gauzatzean eskatzen duten informazioa eman behar diete foru dekretu honen babesean jasotako laguntzari buruz.
13.2. Laguntza zuzen eman den ala ez egiaztatzeko behar diren kontrol guztiak onartu beharko dituzte.
13.3. Estatuko edo nazioarteko beste edozein administrazio edo erakunde publiko nahiz pribatuk helburu bererako emandako dirulaguntzak edo laguntzak eskuratuz gero, horren berri eman beharko diote Nekazaritza Sailari.
13.4  Laguntza justifikatzeko agiriak gorde beharko dituzte, gutxienez lau urtez, laguntza ordaintzen denetik zenbatzen hasita, eta kontrol organoen esku jarri beharko dituzte, hala eskatzen zaienean.
14. artikulua.- Ebazpenaren aldaketa, ez-betetzea eta itzulketa.
14.1. Laguntzaren xedea betetzen bada, baina laguntza emateko kontuan izandako baldintzak aldatzen badira, hura emateko ebazpena aldatu ahal izango da.
14.2. Onuradunek ez badituzte betetzen foru dekretu honetan hartutako konpromisoak, laguntza emateko ebazpenean ezarritako baldintzak edo xedea, edo laguntza eskuratzen badute horretarako bete behar diren baldintzak bete gabe, galdu egingo dute emandako laguntza jasotzeko eskubidea, eta dagoeneko diru kopururen bat jaso badute, Arabako Foru Ogasunari itzuli beharko diote nahitaez, bai eta aplikatu beharreko legezko interesak ere. Horrek guztiak ez du eragotziko Arabako Lurralde Historikoko Dirulaguntzen urriaren 19ko 11/2016 Foru Arauak xedatutakoaren araberako bidezko egintzak bideratzea.
14.3. Zenbateko horiek zuzenbide publikoko diru sarreratzat joko dira legezko ondorioetarako.
14.4. Nekazaritza Saileko foru diputatuaren foru agindu baten bidez erabakiko da laguntza osorik edo horren zati bat itzuli behar den, ikuskatze edo kontrol txostenaren arabera, eta itzultzeko proposamena egin eta onuradunari entzun ondoren.
14.5. Laguntza osoa edo zati bat itzultzeko prozeduraz gainera, zehapen prozedura abiarazi ahal izango da Arabako Lurralde Historikoko Dirulaguntzen urriaren 19ko 11/2016 Foru Arauak ezartzen dituen arau hausteengatik.
15. artikulua.- Araubide juridikoa.
Foru dekretu honetan ezarritako laguntzen onuradunek arau hauek bete beharko dituzte: Arabako Lurralde Historikoko Dirulaguntzei buruzko urriaren 19ko 11/2016 Foru Araua, Dirulaguntzei buruzko azaroaren 17ko 38/2003 Lege Orokorra eta uztailaren 21eko 887/2006 Errege Dekretuaren bidez onartutako erregelamendu aplikagarria, bai eta Europako, Estatuko eta autonomia erkidegoko araudi aplikagarrian ezarritako gainerako xedapenak ere.
16. artikulua.- Laguntzen finantzaketa. 
Foru dekretu honetan ezarritako laguntzetara bideratzen diren baliabide ekonomikoak Arabako Foru Aldundiaren aurrekontu kredituetatik aterako dira.
17. artikulua.- Laguntzen bateragarritasuna eta laguntzak metatzea.
17.1. Foru dekretu honetan araututako laguntzak bateragarriak izango dira helburu bererako diren beste laguntza, dirulaguntza, diru sarrera edo baliabide batzuekin, edozein administraziotatik edo erakunde publiko edo pribatutatik datozenekin, izan Espainiakoak, izan Europar Batasunekoak edo izan nazioarteko erakundeetakoak, baldin eta Estatuko laguntzen araubideak bateragarritasun hori baimentzen badu eta dagokion araudian ezarritako gehieneko intentsitateak, zenbatekoak edo metatze mugak gainditzen ez badira.
17.2. Dagokion deialdiak, laguntza lerroaren izaera eta jasotzen dituen Estatuko laguntzen araubidea kontuan hartuta, beste laguntza batzuekiko bateragarritasun- eta metatze-baldintza espezifikoak zehaztuko ditu.
Laguntzek minimis araubidea baliatzen dutenean, aplikatzekoa den minimis laguntzak arautzen dituen Europar Batasuneko araudian ezarritako mugak eta metatze arauak aplikatuko dira.
Laguntzek kategorien araberako salbuespen araubidea baliatzen dutenean, laguntzaren gehieneko intentsitateak, diruz lagundu daitezkeen kostuak eta dagokion Europar Batasuneko araudian ezarritako metatze arauak errespetatu beharko dira.
17.3. Laguntzak, dirulaguntzak, diru sarrerak edo baliabideak aldi berean jasotzeak ez du inola ere ekarriko laguntzaren xede den jarduketaren, inbertsioaren, kaltearen edo kontzeptuaren gainfinantzaketa edo gainkonpentsazioa, aplikatzekoa den araubide juridikoaren arabera hala eska daitekeenean.
Laguntzak metatzearen ondorioz ezarritako mugak gainditzen badira, laguntza murriztu egingo da, edo, ordaindu bada, jasotako gehiegizko zenbatekoa itzuli egingo da, eska daitezkeen interesekin batera, aplikatu beharreko araudiaren arabera.

